અંગ્રેજ સરકારે રચેલા પ્રાંતો અને તેની પ્રાંતિક ધારાસભાઓએ ચૂંટેલા પ્રતિનિધિઓની બનેલી બંધારણ સભાની રચના જુલાઈ ૧૯૪૬માં થઈ. કેબિનેટ મિશનની યોજનાના અર્થઘટન અંગે કાઁગ્રેસ અને મુસ્લિમ લીગ વચ્ચે વિવાદ થયો એટલે લીગે બંધારણ સભાનો બહિષ્કાર કર્યો. (આ માહિતી તમે ગુજરાતી વેબસાઈટ shareinindia.in ના માધ્યમથી વાંચી રહ્યા છો) લીગની ધારણા હતી કે પોતાની સહાય વિના કાઁગ્રેસ બંધારણ ઘડી નહીં શકે. આવા દ્વિધાભર્યા વાતાવરણમાં ૯મી ડિસેમ્બર, ૧૯૪૬ ના રોજ બંધારણ સભાની પ્રથમ બેઠક મળી. ૧૩મી ડિસેમ્બરે પં. નહેરુએ બંધારણના ધ્યેય અને ઉદ્દેશ્યો અંગેનો ઠરાવ રજૂ કર્યો. ત્યારે ઉદારમતવાદી ગણાતા ડો. જયકરે સુધારો મૂકી ચર્ચા મુલતવી રાખવાનું સૂચન કર્યું. સરદારે આ સુધારાનો વિરોધ કર્યો અને બંધારણ સભાની કાર્યવાહી ચાલુ રાખવાનો આગ્રહ રાખ્યો. તેમને બધા સભ્યોએ ટેકો આપ્યો પરિણામે ભારતને લોકશાહી આપતું બંધારણ બે વર્ષ અને અગિયાર માસમાં ઘડાયું.